โตเกียวฯใช้กลยุทธ์ซามูไรสู้ศึก
เดินหน้าปั้นตัวแทนคนรุ่นใหม่เจาะกลุ่มขายพนักงานองค์กร
22 ส.ค. 2554

เดินหน้าปั้นตัวแทนคนรุ่นใหม่เจาะกลุ่มขายพนักงานองค์กร
โตเกียวมารีนเดินหน้าปั้นตัวแทนใหม่ พร้อมงัดกลยุทธ์จากญี่ปุ่นขายประกันให้พนักงานบริษัท
นายฮิโรชิ ทาเทอิชิ กรรมการผู้จัดการ บริษัท โตเกียวมารีนประกันชีวิต (ประเทศไทย) เปิดเผยว่า บริษัทคาดว่าภายในปีนี้จะสร้างตัวแทนใหม่ได้ครบ 2,500 คน จากเดิมอยู่ที่ 1,700 คน และเพิ่มเป็น 8,000 คน ภายใต้แผนระยะยาว 10 ปี โดยมีเป้าหมายหลักให้ตัวแทนต้องมียอดขายอย่างสม่ำเสมอในสัดส่วน 50% ให้ได้ ซึ่งในช่วงเดือน ก.ค.ที่ผ่านมา บริษัทสามารถสร้างเบี้ยผ่านช่องทางตัวแทนได้ประมาณ 260 ล้านบาท และคาดว่าปีนี้จะได้เบี้ยจากช่องทางตัวแทนประมาณ 600 ล้านบาท
อย่างไรก็ตาม ในช่วงเวลาที่เหลือของปีนี้ บริษัทจะนำกลยุทธ์การขายรูปแบบใหม่จากญี่ปุ่นซึ่งเป็นของบริษัทแม่มาใช้เพื่อเจาะกลุ่มลูกค้าที่เป็นพนักงานตามบริษัทต่างๆ โดยเฉพาะ โดยช่วงแรกจะเข้าไปขายให้แก่พนักงานบริษัทที่เป็นพันธมิตรหรือเป็นองค์กรที่ได้ทำประกันกลุ่มกับบริษัทอยู่แล้ว ซึ่งช่องทางขายนี้สามารถสร้างเบี้ยประกันให้แก่ธุรกิจประกันชีวิตมากที่สุดในญี่ปุ่น 
“เชื่อว่าช่องทางใหม่นี้จะเพิ่มเบี้ยประกันให้กับบริษัทได้มากขึ้น โดยในช่วงแรกคงเป็นแบบค่อยเป็นค่อยไป แต่ในอนาคตคงเติบโตได้ถึง 100% และบริษัทยังมีแผนที่จะขยายไปช่องทางขายอื่นอีก ซึ่งอยู่ในระหว่างการเจรจากับแบงก์พาณิชย์ 4 เพื่อเพิ่มช่องทางขายผ่านแบงก์แอสชัวรันส์” นายฮิโรชิ กล่าว
นายฮิโรชิ กล่าวว่า ส่วนผลการดำเนินงานในช่วงครึ่งแรกที่ผ่านมา แม้ไม่ได้ตามเป้าที่ตั้งไว้ แต่ก็ไม่ได้กังวลมากนัก เพราะเป็นไปในทิศทางเดียวกันเมื่อเทียบผลประกอบการของบริษัทประกันชีวิตแห่งอื่น แต่คาดว่าในช่วงครึ่งปีหลังนี้ ผลการดำเนินงานน่าจะปรับตัวดีขึ้นและเป็นไปตามเป้าที่ตั้งไว้
นายฮิโรชิ กล่าวว่า หลังจากนี้คาดว่า ทิศทางการแข่งขันของธุรกิจประกันชีวิตโดยรวมและผลิตภัณฑ์ทางการเงินในรูปแบบต่างๆ จะออกมาสู่ท้องตลาดมากขึ้น เพื่อเพิ่มฐานลูกค้าใหม่และการรักษาฐานลูกค้าเดิมของแต่ละบริษัท ซึ่งแต่ละบริษัทคงจะมีการจัดรายการส่งเสริมการขายหรือออกแคมเปญต่างๆ รวมไปถึงแบบประกันบำนาญที่จะได้รับความสนใจจากลูกค้ามากขึ้น